फाइनेंशियल क्राइसिस आना तय है, तैयारी रखेंगे तो निपट भी जाएगा
Dainik Bhaskar Career Funda - How to Survive Financial Crisis, वैश्विक वित्तीय प्रणाली में एक बार फिर उथल-पुथल मची है। हम भारतीय, संकट के केंद्र से हजारों मील दूर होने के बावजूद इसके प्रभावों का सामना करते हैं
वैश्विक वित्तीय प्रणाली में एक बार फिर उथल-पुथल मची है। हम भारतीय, संकट के केंद्र से हजारों मील दूर होने के बावजूद इसके प्रभावों का सामना करते हैं। आज, मैं समझाऊंगा कि पश्चिमी दुनिया में बार-बार होने वाले संकटों से कौन से प्रमुख सबक सीखे जा सकते हैं, और यदि सबक का पालन किया जाए तो हमारा जीवन कितना बेहतर होगा।
संडे मोटिवेशनल करिअर फंडा में आपका स्वागत है!
एक के बाद आ रहे संकट को समझना जरूरी है। सरल भाषा में समझा देता हूं।
संकटों की प्रकृति
सबसे पहले, वैश्विक वित्तीय संकट आया जो 2008 में अमेरिकी आवास बाजार से शुरू हुआ था। यह अपने आप में 2001 के बाद से अमेरिकी फेडरल रिजर्व की ढीली मौद्रिक नीति का परिणाम था, जिसने अयोग्य ग्राहकों (आवास बाजार में) को ऋण (क्रेडिट) दिया और दुनिया भर में जोखिम फैलाया।
पूरी दुनिया जिस दर्दनाक दौर से गुज़री, उसके बाद 2010 के बाद से एक स्पष्ट शांति थी, जो पश्चिमी दुनिया में एक अति-ढीली मौद्रिक नीति का चरण था।
दूसरा झटका 2021 में हाई इनफ्लेशन के रूप में आया, जिसकी वैसे भी लंबे समय से आशंका थी, लेकिन कोविड महामारी जैसे कई अन्य कारकों के कारण इसमें देरी हुई।
बढ़ते इनफ्लेशन का जवाब देने के लिए, घबराए हुए फेडरल रिजर्व ने ब्याज दरों में तेजी से वृद्धि करना शुरू कर दिया। इसका प्रभाव आज, बाजारों और कंपनियों में, और अब बैंकों में महसूस किया जा रहा है (जैसे सिलिकॉन वैली बैंक जो अचानक बंद हो गया)।
पिछले 20 वर्षों के 5 प्रमुख सबक
पश्चिमी दुनिया में बार-बार पनपने वाले इन संकटों से महत्वपूर्ण सबक सीखे जाने हैं। ये भारत और भारतीयों को लंबे समय तक सुरक्षित रहने में मदद कर सकते हैं।
1) संकट की प्रतिक्रिया समानुपातिक होनी चाहिए 
पहली बड़ी गलती 2001-02 के बाद की थी, जब फेड अध्यक्ष एलन ग्रीनस्पैन ने कम ब्याज दर व्यवस्था को अपनाया, जिसने अमेरिकी बाजार में क्रेडिट को बहुत मजबूती से आगे बढ़ाया।
यह डॉट कॉम बस्ट (2000-01) के कारण अमेरिका में आई मंदी के जवाब में था, जो स्वयं ‘डॉट कॉम फर्मों’ के एक पागलपन भरे दौर का परिणाम था, जो 1999 से अचानक ‘नो पाथ टू प्रोफिटेबिलिटी’ (बिना किसी लाभ मॉडल) के साथ आया था। वे धराशायी हो गए तो अर्थव्यवस्था एकदम धीमी पड़ गई। तो फेडरल रिजर्व ने ‘इजी मनी पालिसी’ शुरू कर दी। और एक पूरे हाउसिंग मार्केट बबल का निर्माण शुरू हुआ जो 2008 में आकर फूट गया।
सबक - किसी भी संकट पर अति प्रतिक्रिया न करें। प्रतिक्रिया में आनुपातिक रहें। नहीं तो बाद में बड़ी कीमत चुकानी पड़ेगी।
2) एक संकट को रोकें, इसे फैलाएं नहीं 
अमेरिकी आवास बाजार का संकट वित्तीय प्रणाली में फैल गया, और फिर अमेरिकी अर्थव्यवस्था में और अंत में विश्व अर्थव्यवस्था में फैल गया। ऐसा क्यों हुआ? क्योंकि स्मार्ट वित्त प्रबंधकों (निवेश बैंकिंग फर्मों में काम कर रहे) ने उबाऊ बंधक ऋणों (Mortgage loans) को फैंसी प्रतिभूतिकृत उत्पादों (securitised products) में बदल दिया और उन्हें दुनिया भर में भोले-भाले निवेशकों को बेच दिया।
वे ऐसा करके दुनिया भर में अमेरिकी आवास बाजार के जोखिमों को फैला रहे थे। जब बाजार में गिरावट आई तो ऐसे सभी निवेशकों (अन्य देशों में) को नुकसान हुआ। 2007-08 में भारत बाल-बाल बच गया था, क्योंकि ऐसे प्रोडक्ट्स में भारत से निवेश कम ही रहा था। लेकिन सरकार को तब अर्थव्यवस्था को पूरी तरह से थम जाने से बचाने के लिए भारी खर्च करना पड़ा था।
सबक - आंतरिक जोखिमों को दुनिया भर में न फैलाएं। अपनी दूरदर्शिता की कमी के लिए दूसरों को पीड़ित न होने दें।
3) एक ही पाप को दोहराने से वो पुण्य नहीं बन जाएगा 
2010 के बाद से अमेरिकी नियामकों और सेंट्रल बैंक ने क्या किया? उन्होंने 2002 की एक ही गलती दोहराई, अत्यधिक ढीली मौद्रिक नीति अपनाकर, और सिस्टम में अधिक तरलता को धकेल कर। जबकि इसमें से कुछ वित्तीय संस्थानों को ढहने से रोकने के लिए आवश्यक थे, उन्होंने इसे फिर से किया, और मुद्रास्फीति के राक्षस को बोना शुरू कर दिया जो कि अब हमें घेर चुका है।
सबक - एक ही पाप को अलग-अलग समय और स्थान पर दोहराने से आप उसे पुण्य में नहीं बदलते।
4) अंतत: छिपे हुए राक्षस सामने आ ही जाते हैं 
मुद्रास्फीति, इन नीतियों की वजह से स्वतः ही बनती जा रही थी, वह 2021 तक प्रकट नहीं हुई, और जब ऐसा हुआ, तो अमेरिकी फेडरल रिजर्व घबरा गया और कड़े उपाय किए। बढ़ती दरों ने सभी को बहुत मुश्किल में डाल दिया - शेयर बाजार, बॉन्ड बाजार, कॉरपोरेट्स, आम आदमी - हर कोई। अभी हम जिस चरण में हैं, वह यही है।
अन्य सभी केंद्रीय बैंकों को दरें बढ़ाने के लिए मजबूर होना पड़ा। आरबीआई भी भारत में लम्बे समय से, मुद्रास्फीति के अपने ही ‘अपर टॉलरेंस जोन’ के ऊपर रह रहे इनफ्लेशन को कम करने में विफल हो चुकी है।
सबक - उस राक्षस के लिए तैयार रहें जो अंततः आएगा ही, और जब यह आए तो ओवर रिएक्ट न करें। नहीं तो समस्या का एक नया चक्र शुरू हो जाता है।
5) आसान पैसा टिकता नहीं 
2010 के दशक में दुनिया भर में जो आसान पैसा (easy money) था, उससे भारत में ‘स्टार्टअप बूम’ हुआ। लेकिन उसमें से बहुत कुछ खोखला (प्योर गैस) था, क्योंकि सस्ते पैसे के कारण अयोग्य विचारों को भी फायनेंस किया गया। अब यह सब खत्म हो रहा है, और दर्दनाक रूप से, नौकरियां खत्म हो रही हैं। इसलिए, अंतर्निहित ताकत के आधार पर व्यापार मॉडल का आकलन करें, न कि सस्ते पैसे (पश्चिम से) तक पहुंच के आधार पर। सिलिकॉन वैली बैंक का अचानक पतन अत्यधिक अदूरदर्शिता को दर्शाता है क्योंकि प्रबंधन ने लंबी अवधि के बॉन्ड में निवेश किया था, और फेड की दरें बढ़ रही थीं। पतन तो होना ही था।
सीख - दीर्घकालीन मौलिक शक्तियों से बढ़कर कुछ नहीं है। इजी मनी टिकता नहीं है।
तो संडे मोटिवेशनल करिअर फंडा है कि बड़े फाइनेंशियल क्राइसिस से हम जीवन के सरल सबक सीख कर, अपने आप को बर्बाद होने से बचा सकते हैं।
कर के दिखाएंगे!
इस कॉलम पर अपनी राय देने के लिए यहां क्लिक करें।
करिअर फंडा कॉलम आपको लगातार सफलता के मंत्र बताता है। जीवन में आगे रहने के लिए सबसे जरूरी टिप्स जानने हों तो ये करिअर फंडा भी जरूर पढ़ें...
1) गहरी और अच्छी नींद के लिए 6 जरूरी टिप्स:आराम हराम नहीं…अच्छी नींद से बनेगी सेहत, बढ़ेगी प्रोडक्टिविटी
2) दलाई लामा के जीवन से 5 बड़े सबक:शत्रुता को खत्म करो, शत्रु को नहीं…दया और उदारता हमेशा काम आती है
3) इन 5 किताबों से इंग्लिश बनेगी लाजवाब:किसी भी एग्जाम की तैयारी के लिए अंग्रेजी की सबसे अच्छी किताबें
4) कैलकुलेशन से इतिहास की डेट्स तक…अब हो रही बेकार:जॉब्स के बदलते नेचर के साथ स्किल्स को भी बदलना जरूरी
5) Pi से लीजिए सफलता के सबक:सि‌र्फ गणित के सिद्धांत ही नहीं, ग्रोथ और मोटिवेशन देता है π
6) कम पैसे में भी हो सकती है इम्प्रेसिव ड्रेसिंग:6 टिप्स जिनसे आप प्रोफेशनल लाइफ में कर सकते हैं पावर ड्रेसिंग
7) आंत्रप्रेन्योरशिप के लिए 5 सक्सेस मंत्र:आइडिया का बेहतर एक्जीक्यूशन करें…बिजनेस से अलग खुद की पहचान बनाएं